ΑΠΟΦΑΣΗ ΤΟΥ ΣΥΜΒΟΥΛΙΟΥ της 24ης Οκτωβρίου 1994 για την επέκταση της νομικής προστασίας των τοπογραφιών προϊόντων ημιαγωγών σε πρόσωπα από τον Καναδά (94/700/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 87/54/ΕΟΚ του Συμβουλίου της 16ης Δεκεμβρίου 1986 σχετικά με τη νομική προστασία των τοπογραφιών προϊόντων ημιαγωγών (1), και ιδίως το άρθρο 3 παράγραφος 7,

την πρόταση της Επιτροπής,

Εκτιμώντας:

ότι το δικαίωμα νομικής προστασίας των τοπογραφιών προϊόντων ημιαγωγών στην Κοινότητα ισχύει για τα πρόσωπα που δικαιούνται προστασίας σύμφωνα με τις διατάξεις του άρθρου 3 παράγραφοι 1 έως 5 της οδηγίας 87/54/ΕΟΚ-

ότι το δικαίωμα προστασίας μπορεί να χορηγηθεί, με απόφαση του Συμβουλίου, σε πρόσωπα τα οποία δεν δικαιούνται προστασίας βάσει των εν λόγω διατάξεων-

ότι η επέκταση της προστασίας πρέπει, κατά το δυνατόν, να αποφασίζεται από την Κοινότητα ως σύνολο-

ότι η προστασία αυτή επεκτάθηκε προηγουμένως, σε βάση αμοιβαιότητας, με τις αποφάσεις 90/510/ΕΟΚ (2) και 93/16/ΕΟΚ (3) σε πρόσωπα από εξωκοινοτικές χώρες και εδάφη, είτε σε μόνιμη είτε σε προσωρινή βάση, αντιστοίχως-

ότι ο Καναδάς διαθέτει νομοθεσία βάσει της οποίας παρέχεται επαρκής προστασία στους δημιουργούς τοπογραφιών και εξεδήλωσε την πρόθεσή του να επεκτείνει την εφαρμογή της, από την 1η Νοεμβρίου 1994, στους υπηκόους της Κοινότητας και στα φυσικά ή νομικά πρόσωπα με πραγματική και ουσιαστική βιομηχανική ή εμπορική εγκατάσταση στη χώρα για τη δημιουργία τοπογραφιών ή την κατασκευή ολοκληρωμένων κυκλωμάτων-

ότι η συμφωνία σχετικά με τα δικαιώματα πνευματικής ιδιοκτησίας που είναι αντικείμενο εμπορικών συναλλαγών, η οποία εγγράφεται μεταξύ των αποτελεσμάτων των πολυμερών εμπορικών διαπραγματεύσεων του κύκλου της Ουρουγουάης, και περιλήφθηκε στην τελική πράξη του Marrakech της 15ης Απριλίου 1994, επιβάλλει στα μέρη την υποχρέωση να προστατεύουν τις τοπογραφίες σχεδίων ολοκληρωμένων κυκλωμάτων σύμφωνα με τις εθνικές διατάξεις και τις διατάξεις της συνθήκης για την πνευματική ιδιοκτησία στον τομέα των ολοκληρωμένων κυκλωμάτων, στις οποίες και παραπέμπει-

ότι η εν λόγω συμφωνία, καθώς και η συμφωνία περί ιδρύσεως του παγκόσμιου οργανισμού εμπορίου, θα έχει έναρξη ισχύος την 1η Ιανουαρίου 1995 ή το νωρίτερο δυνατό μετά από την ημερομηνία αυτή- ότι οι ανεπτυγμένες χώρες μέλη της συμφωνίας περί ιδρύσεως του παγκόσμιου οργανισμού εμπορίου θα έχουν στη διάθεσή τους περίοδο ενός έτους μετά την έναρξη ισχύος για την εφαρμογή των διατάξεων της συμφωνίας σχετικά με τα δικαιώματα πνευματικής ιδιοκτησίας που είναι αντικείμενο εμπορικών συναλλαγών-

ότι ενδείκνυται, ενόψει των δεσμεύσεων που ανέλαβαν οι καναδικές αρχές, να επεκταθεί το δικαίωμα προστασίας ΕΚ της οδηγίας 87/54/ΕΟΚ στα φυσικά πρόσωπα, τις εταιρείες και άλλα νομικά πρόσωπα από τον Καναδά, από την 1η Νοεμβρίου 1994 και μέχρι την εφαρμογή της προαναφερθείσας συμφωνίας σχετικά με τα δικαιώματα πνευματικής ιδιοκτησίας που είναι αντικείμενο εμπορικών συναλλαγών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα κράτη μέλη επεκτείνουν το δικαίωμα προστασίας σύμφωνα με την οδηγία 87/54/ΕΟΚ ως εξής:

α) τα φυσικά πρόσωπα που είναι υπήκοοι του Καναδά, ή έχουν τη συνήθη διαμονή τους στο έδαφος του Καναδά, τυγχάνουν της ίδιας μεταχείρισης με τους υπηκόους κράτους μέλους-

β) οι εταιρείες και τα λοιπά νομικά πρόσωπα του Καναδά, που έχουν πραγματική και ουσιαστική βιομηχανική ή εμπορική εγκατάσταση στη χώρα αυτή, αντιμετωπίζονται σαν να έχουν πραγματική και ουσιαστική βιομηχανική ή εμπορική εγκατάσταση στο έδαφος κράτους μέλους.

Άρθρο 2

Η απόφαση αυτή εφαρμόζεται από την 1η Νοεμβρίου 1994.

Άρθρο 3

Η απόφαση αυτή απευθύνεται στα κράτη μέλη.

Λουξεμβούργο, 24 Οκτωβρίου 1994.

Για το Συμβούλιο

Ο Πρόεδρος

J. BORCHERT

(1) ΕΕ αριθ. L 24 της 27. 1. 1987, σ. 36.

(2) ΕΕ αριθ. L 285 της 17. 10. 1990, σ. 29. Απόφαση όπως τροποποιήθηκε από την απόφαση 93/17/ΕΟΚ (ΕΕ αριθ. L 11 της 19. 1. 1993, σ. 22).

(3) ΕΕ αριθ. L 11 της 19. 1. 1993, σ. 20. Απόφαση όπως τροποποιήθηκε από την απόφαση 93/520/ΕΟΚ (ΕΕ αριθ. L 246 της 2. 10. 1993, σ. 31) για τη χορήγηση προσωρινής προστασίας στα πρόσωπα από τις Ηνωμένες Πολιτείες της Αμερικής (μέχρι τις 31. 12. 1993) και ορισμένα εδάφη (μέχρι τις 31. 12. 1994) και απόφαση 94/373/ΕΚ (ΕΕ αριθ. L 170 της 5. 7. 1994, σ. 34), για την παράταση της προστασίας, για τις Ηνωμένες Πολιτείες της Αμερικής, μέχρι την 1η Ιουλίου 1995.